ພວກອົບພະຍົບມຽນມາ ເຂົ້າໄປປິ່ນປົວ ໃນໄທ ຫລາຍຂຶ້ນ
​ອົບ​ພະຍົບ​ມຽນມາ ໃນຈໍານວນ​ຫລາຍ​ຂຶ້ນນັບມື້​ ໄດ້ພາກັນຫລົບໜີ​ ຂ້າມຊາຍ​ແດນ​ເຂົ້າ​ໄປ ຮັບການປິ່ນປົວໃນ​ໄທ.
ພວກພະນັກງານສາທາລະນະສຸກໄທ ທີ່ໃຫ້ການຮັກສາພະຍາບານແກ່ຊາວອົບພະຍົບມຽນ ມາ ກ່າວວ່າ ຈໍານວນພວກອົບພະຍົບທີ່ຕ້ອງການຄວາມຊ່ອຍເຫລືອນັ້ນ ກໍາລັງເພີ່ມຂຶ້ນນັບມື້ ພວກອົບພະຍົບເຫລົ່ານີ້ຫລາຍຄົນ ພາກັນຫລົບໜີຈາກການບຸກໂຈມຕີຂອງກອງທັບມຽນ ມາ ຕໍ່ພວກທະຫານບ້ານຊົນກຸ່ມນ້ອຍ ທີ່ທໍາການເຄື່ອນໄຫວຢູ່ເລາະຕາມຊາຍແດນນັ້ນ ຜູ້ສື່ຂ່າວວີໂອເອລາຍງານມາຈາກບາງກອກວ່າ ພວກອົບພະຍົບເຫລົ່ານີ້ສ່ວນຫລາຍ ບໍ່ມີທາງເລືອກ ຈຶ່ງຈໍາເປັນຕ້ອງໄດ້ຊອກຫາການຮັກສາໂຕຢູ່ໃນໄທ ຫົວໜ້າສຸກສາລາແຫ່ງນຶ່ງທີ່ໃຫ້ການຮັກສາພະຍາບານຟີແກ່ຊາວອົບພະຍົບມຽນມາໃນພາກ ເໜືອຂອງໄທກ່າວວ່າ ພວກອົບພະຍົບໃນຈໍານວນຫລາຍຂຶ້ນນັບມື້ ໄດ້ພາກັນຫລົບໜີຂ້າມ ຊາຍແດນເຂົ້າມາໃນໄທ Dr Cynthia Maung ຊຶ່ງເປັນຫົວໜ້າສຸກສາລາແມ່ເຕົາ(Mae Tao) ໃນເມືອງແມ່ສອດ ພາກເໜືອຂອງໄທ ທີ່ຕິດກັບຊາຍແດນມຽນມາ ກ່າວໃນການຖະ ແຫລງຂ່າວທີ່ບາງກອກ ໃນວັນອັງຄານອາທິດແລ້ວນີ້ວ່າ ຈໍານວນຜູ້ຄົນທີ່ຫລົບໜີຈາກ ມຽນມາ ມາຊອກຫາການຮັກສາພະຍາບານຟີ ທີ່ສຸກສາລາຂອງທ່ານນາງນັ້ນ ໄດ້ເພີ່ມຂຶ້ນ ຢ່າງສະມໍ່າສະເໝີ ຊຶ່ງ ດຣ Maung ຊີ້ແຈງຕື່ມວ່າ: Dr Maung ແລະອົງການຊ່ອຍເຫລືອດ້ານການແພດອື່ນໆໄດ້ເປີດເຜີຍຜົນການສໍາຫລວດອັນນຶ່ງ ທີ່ສະແດງໃຫ້ເຫັນວ່າ ໃນພາກຕາເວັນອອກຂອງມຽນມານັ້ນ ພວກເດັກນ້ອຍຈໍານວນຫລາຍກວ່າ 40% ບໍ່ມີອາຫານກິນຢ່າງພຽງພໍ ແລະ 1 ໃນຈໍານວນ 7 ຄົນໃດ ເສຍຊີວິດກ່ອນອາຍຸຮອດ 5 ຂວບ ຊຶ່ງຫລາຍກວ່າເຄິ່ງນຶ່ງໃນນັ້ນ ແມ່ນຕາຍຍ້ອນພະຍາດໂຣຄາ ທີ່ສາມາດປ້ອງກັນໄວ້ໄດ້ ການໂຈມຕີຂອງກອງທະຫານມຽນມາ ຕໍ່ພວກຊົນກຸ່ມນ້ອຍຢູ່ເລາະຕາມຊາຍແດນໃນຫວ່າງບໍ່ເທົ່າໃດປີຜ່ານມານີ້ ໄດ້ເຮັດໃຫ້ຊາວມຽນມາ ຫລາຍໝື່ນຄົນ ຕ້ອງອົບພະຍົບເຂົ້າໄປອາໄສຢູ່ໃນໄທ ພວກອົບພະຍົບແລະພວກຕົວຕັ້ງຕົວຕີສົ່ງເສີມສິດທິຊາວມຽນມາ ກ່າວວ່າ ກອງທັບມຽນມາໄດ້ເພີ່ມທະວີການບຸກໂຈມຕີ ຕໍ່ພວກທະຫານບ້ານຊົນກຸ່ມນ້ອຍ ລ່ວງໜ້າການເລືອກຕັ້ງທີ່ຈະມີຂຶ້ນໃນເດືອນໜ້າ ເພື່ຶອບັງ ຄັບໃຫ້ພວກເຂົາເຈົ້າຍອມຈໍານົນ ແຕ່ພວກກຸ່ມສົ່ງເສີມສິດທິມະນຸດກ່າວວ່າ ພວກທະທານຍັງໄດ້ທໍາການເຂັ່ນຂ້າ ຂົ່ມຂືນຊໍາເລົາ ແລະຂັບໄລ່ພວກພົນລະເຮືອນ ໜີຈາກບ້ານເຮືອນຂອງເຂົາເຈົ້າເຊ່ນກັນ ຊຶ່ງເປັນການບັງຄັບໃຫ້ພວກຄົນເຫລົ່ານີ້ ຕ້ອງຫລົບໜີໄປຍັງໄທ ດຣ ວໍຣະວິດ ສຸວັນວານິດສະກິດ ນັກຄົ້ນຄວ້າໃຫ້ສູນກາງເພື່ອສຸຂະ ພາບປະຊາຊົນແລະສິດທິມະນຸດຂອງມະຫາວິທະຍາໄລ John Hopkins ຂອງສະຫະລັດ ທີ່ປະຈໍາການຢູ່ໃນນະຄອນຊຽງໃໝ່ຂອງ ໄທ ກ່າວວ່າ : ດຣ ວໍຣະວິດ ເວົ້າຕື່ມວ່າ ການຮັກສາສຸຂະພາບໃນມຽນມາ ແມ່ນຂີ້ຮ້າຍຫລາຍ ຈົນວ່າ ປະຊາຊົນຫລາຍຄົນຕ້ອງເຂົ້າໄປຍັງໄທ ພຽງເພື່ອໃຫ້ໄດ້ຮັບການຮັກສາພະຍາບານເທົ່ານັ້ນ ພວກອົງການນາໆຊາດທີ່ໃຫ້ການຮັກສາສຸຂະພາບຟີນັ້ນ ປະເຊີນກັບການຈໍາກັດຮັດແຄບ ຢ່າງເຂັ້ມງວດໃນມຽນມາ ຫລືບໍ່ ກໍບໍ່ໄດ້ຮັບອະນຸຍາດໃຫ້ເຂົ້າປະເທດເລີຍ